Document ID: 32013R1415

NÕUKOGU MÄÄRUS (EL) nr 1415/2013,
17. detsember 2013,
millega kohandatakse alates 1. juulist 2013 Euroopa Liidu ametnike ja muude teenistujate pensioniskeemi sissemaksete määra
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse Euroopa Liidu ametnike personalieeskirju ja Euroopa Liidu muude teenistujate teenistustingimusi, mis on kehtestatud määrusega (EMÜ, Euratom, ESTÜ) nr 259/68, (1) eelkõige personalieeskirjade artiklit 83a ja XII lisa,
võttes arvesse Euroopa Komisjoni ettepanekut
ning arvestades järgmist:
(1)
Vastavalt personalieeskirjade XII lisa artiklile 13 esitas Eurostat 2013. aastal aruande pensioniskeemi kindlustusmatemaatilise viieaastase hindamise kohta, milles ajakohastatakse nimetatud lisas osutatud näitajad. Hinnangust selgub, et pensioniskeemi kindlustusmatemaatilise tasakaalu tagamiseks vajalik sissemakse määr on 10,3 % põhipalgast.
(2)
Seepärast tuleks liidu ametnike ja muude teenistujate pensioniskeemi kindlustusmatemaatilise tasakaalu tagamiseks määrata sissemakse kohandatud määraks 10,3 % põhipalgast.
(3)
Selle kohandamise tulemus võib siiski muutuda tulenevalt sellest, millisele lahendusele jõutakse hiljutistes ja tulevastes kohtuasjades 2011. ja 2012. aasta töötasude ja pensionide kohandamise kohta ning2011. aasta pensioniskeemi sissemakse määra kohandamise kohta. Nimetatud otsuste täitmisel võib olla mõju 2012. ja 2013. aasta sissemaksete määra arvutamisele ja seega võib nõukogu kohandada nimetatud sissemakse määra uuesti koos tagasiulatuva toimega. Kui see on asjakohane, võidakse sellest tulenevalt enammakstud summad personalilt sisse nõuda,
ON VASTU VÕTNUD KÄESOLEVA MÄÄRUSE:
Artikkel 1
Alates 1. juulist 2013 on personalieeskirjade artikli 83 lõikes 2 osutatud sissemakse määr 10,3 %.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. detsember 2013

Labels: 0
15